Sakeleiers verwelkom KPMG-bedankingsFoto: @SADN_Diaspora/Twitter.com Besigheidsleierskap Suid-Afrika (BLSA) het die leierskapskommeling by die ouditeursfirma KPMG en die maatskappy se bereidwilligheid om beslissend op te tree ná omstredenheid oor oudits en verslae, verwelkom. Dit volg nadat Trevor Hoole Vrydag as die uitvoerende hoof van KPMG Suid-Afrika bedank het ná ŉ storm oor werk wat die maatskappy vir die Suid-Afrikaanse Inkomstediens (SAID) en die Gupta-familie gedoen het. Uitvoerende bedryfshoof en risikobestuurvennoot Steven Louw en vyf ander senior vennote het ook besluit om die maatskappy te verlaat. Nhlamu Dlomu, voorheen hoof van mense en verandering by KPMG SA, is gevra om by Hoole oor te neem. BLSA het in ŉ verklaring die regering versoek om ŉ bladsy uit KPMG se voorbeeld te neem wanneer bewerings van wangedrag hanteer word. “BLSA verwelkom die bevindings van KPMG se ondersoek en sy bereidwilligheid om beslissend op te tree,” het die organisasie in ŉ verklaring gesê. “Dis belangrik dat, wanneer ŉ maatskappy van wangedrag beskuldig word, dat hy die regte ding doen. Ons versoek ook die regering om beslissend op te tree wanneer hy van korrupsie of wangedrag beskuldig word.” Die SAID het in Desember 2014 KPMG SA aangestel om ŉ omvattende ondersoek te doen oor ŉ sogenaamde “rogue-eenheid” wat glo deur die vorige minister van finansies, Pravin Gordhan, opgestel is. Die ondersoek het gelei tot ŉ “Verslag oor bewerings van onreëlmatighede en wangedrag”. KPMG het Vrydag gesê die bewyse in die dokumentasie ondersteun nie die interpretasie dat Gordhan geweet het, of moes geweet het, van die “rogue”-aard van die eenheid nie. Die maatskappy het gesê hy erken en het berou oor die impak wat die verslag gehad het, en dat hy “geen politieke motivering gehad het of bedoeling gehad het om te mislei nie”. KPMG het daarna aangebied om die R23 miljoen wat hy vir die werk vir die SAID ontvang het, terug te betaal, “of om ŉ donasie van dieselfde bedrag aan ŉ liefdadigheidsorganisasie oor te betaal”. Die maatskappy het ook die verhouding ondersoek wat sy vennote gehad het en die ouditwerk wat hulle vir maatskappye gedoen het wat deur die Gupta-familie besit word, insluitend Linkway Trading, ŉ maatskappy wat geïmpliseer is dat hy miljoene rand uit ŉ Vrystaatse suiwelplaas bekom het om ŉ troue te finansier. Vier van KPMG se vennote het die luukse Gupta-troue in 2013 by Sun City bygewoon. Alhoewel KPMG gesê het sy ondersoek oor die verslag het nie enige bewyse gekry van enige onwettige gedrag of korrupsie nie, voldoen die werk wat vir die Gupta-familie gedoen is, nie aan KPMG se standaarde nie en dat die ouditspanne versuim het om ten volle te voldoen aan ouditstandaarde. Die maatskappy het ook gesê die vennote moes nie die Gupta-troue bygewoon het nie. KPMG het gesê hy sal die R40 miljoen, wat hy sedert 2002 van Gupta-entiteite ontvang het, skenk aan opvoeding en niewinsgewende teenkorrupsie organisasies.